Η απόφασή μου να αξιοποιήσω την ευκαιρία του Erasmus για σπουδές στο εξωτερικό, ήταν αναμφίβολα μια από τις καλύτερες αποφάσεις που έχω πάρει στη ζωή μου. Τους τελευταίους 5 μήνες έζησα μία πραγματικά μοναδική εμπειρία στην πόλη του Aveiro, στην Πορτογαλία. Έκανα φίλους από διάφορες ευρωπαϊκές και μη χώρες, γνώρισα αρκετούς ντόπιους και εξερεύνησα πανέμορφες πόλεις και τοπία που δεν είχα δει ποτέ ξανά. Η Πορτογαλία είναι μια πανέμορφη χώρα, οι άνθρωποι ζεστοί και ευγενέστατοι (αν και συνήθως δεν μιλάνε και πολλά Αγγλικά), και το κόστος ζωής φθηνότερο από την Ελλάδα. Εξοικονόμησα πολλά λεφτά κάνοντας αίτηση για διαμονή στο πανεπιστήμιο από την ημέρα κιόλας που με είχαν αποδεχτεί ως φοιτητή Erasmus (αρχές Ιουνίου), ζητώντας για ένα δωμάτιο στην εστία. Ευτυχώς η αίτηση μου έγινε δεκτή και με πολύ λίγα χρήματα ζούσα ουσιαστικά μέσα στο campus, με όλες τις σχολές να είναι δίπλα μου σε απόσταση 2 λεπτών. Το Aveiro τον χειμώνα θυμίζει αρκετά την πόλη της Κέρκυρας, με τουρίστες να κατακλύζουν την περιοχή κυρίως τον Σεπτέμβριο και λίγο τον Οκτώβριο, καθώς η δημοφιλέστερη περίοδος για τουρισμό είναι το καλοκαίρι. Μετά τον Οκτώβριο, στην πόλη μένουν κυρίως φοιτητές και ντόπιοι, όπως δηλαδή γίνεται και στην Κέρκυρα. Οι επιλογές για βραδινές εξόδους είναι περιορισμένες και το κέντρο της πόλης περπατιέται εύκολα και με ασφάλεια. Γενικά αν ψάχνετε για μία πόλη με έντονη νυχτερινή ζωή, το Aveiro δεν θα σας ικανοποιήσει, καθώς μοιάζει πιο πολύ με μία ήσυχη αλλά γεμάτη φοιτητές κωμόπολη.
Οι φοιτητές στο πανεπιστήμιο αριθμούν περίπου στους 15 χιλιάδες, με τη φουρνιά φοιτητών Erasmus στο χειμερινό εξάμηνο που σπούδασα να ήταν περίπου 300 με 350. Λόγω της μεγάλης φοιτητικής κοινότητας, βρήκα πολλές ωραίες δραστηριότητες και events που διοργανώνονταν από τους εθελοντές του Erasmus Student Network αλλά και από το πανεπιστήμιο, κάτι που μου έκανε ιδιαίτερα θετική εντύπωση και με βοήθησε να γνωρίσω εύκολα και γρήγορα πολύ κόσμο, από την πρώτη κιόλας εβδομάδα. Το campus του πανεπιστημίου είναι τεράστιο, έχει ένα οικονομικό, φοιτητικό εστιατόριο, μία πανέμορφη βιβλιοθήκη και ένα ολοκαίνουριο φοιτητικό bar, και όλα αυτά σε απόσταση ενός λεπτού. Η αλήθεια είναι ότι περισσότερο με εντυπωσίασε η ζωή στο πανεπιστήμιο παρά η πόλη η ίδια. Μου άρεσε που όλα μετά από λίγο καιρό ήταν γνώριμα και σε απόσταση αρκετά μικρή για να περπατήσεις, αλλά από την άλλη μου έλειπε κάποιες φορές και η ατμόσφαιρα της μεγαλούπολης και η αίσθηση της εξερεύνησης. Ωστόσο, κοντά στο Aveiro υπάρχουν πολλές όμορφες πόλεις και παραλίες, όπως το Porto, η Coimbra, και η αγαπημένη παραλία Praia de Barra, όπου με ένα ταξί σε 10 λεπτά από το Aveiro έκανες μπάνιο στον ατλαντικό ωκεανό. 
Επειδή ήμουν στο τελευταίο έτος σπουδών και είχα λίγες διαθέσιμες επιλογές μαθημάτων ακόμη, μου ήταν αρκετά δύσκολο να βρω 6 μαθήματα για να αντιστοιχιστούν στην Ελλάδα, τα οποία θα έπρεπε να μην είχα περάσει ήδη, να διδάσκονται στο χειμερινό εξάμηνο, και να μην έχουν χρονική επικάλυψη στο ωρολόγιο πρόγραμμα. Γι’ αυτό, σας προτείνω να ψάξτε πρώτα πολύ καλά το πρόγραμμα σπουδών από το site του πανεπιστημίου που σας ενδιαφέρει, να επαληθεύστε με τον/την υπεύθυνο/η συντονιστή/τρια αν θα αναγνωριστούν όλα σας τα μαθήματα στην Ελλάδα και να έχετε ψάξει και εναλλακτικά μαθήματα, σε περίπτωση που κάτι πάει στραβά και χρειαστεί να τροποποιήσετε το Learning Agreement. 
Όταν έφτασα στο πανεπιστήμιο του Aveiro και έμαθα το ωρολόγιο πρόγραμμα, είχα 3 μαθήματα που έπεφταν ίδια μέρα και ώρα, αλλά ευτυχώς τελευταία στιγμή βρήκα δύο άλλα μαθήματα για να τα αντικαταστήσω, ώστε να καλύψω και τις ECTS που χρειαζόμουν αλλά και να λάβω το μεγαλύτερο μέρος της υποτροφίας. Τα μαθήματα είχαν περίπου τις ίδιες απαιτήσεις με αυτά στο τμήμα της Κέρκυρας (Τεχνών Ήχου και Εικόνας),  αλλά υπήρχαν 2 κύριες διαφορές: οι παρακολουθήσεις σε όλα τα εργαστηριακά τμήματα ήταν υποχρεωτικές και ακολουθούσαν ένα αυστηρό σύστημα απουσιών (συνήθως επιτρέποταν maximum 3-4 απουσίες σε όλο το εξάμηνο), και σε όλα τα μαθήματά μου υπήρχε σταδιακή αξιολόγηση με μια ομαδική εργασία κάθε 2 εβδομάδες, αντί για εξέταση εφ’όλης της ύλης τον Ιανουάριο.
Επειδή παράλληλα δούλευα και εξ αποστάσεως για την Ελλάδα σε θέση πλήρης απασχόλησης, καταλαβαίνετε ότι δεν έζησα την απόλυτη εμπειρία «πάρτι και ξενοιασιάς». Αντιθέτως, πέρασα πολλές ώρες στην βιβλιοθήκη, στο γραφείο μου και στις αίθουσες του πανεπιστημίου, για να μην μείνω πίσω στις σπουδές μου. Παρόλα αυτά, κατάφερα παράλληλα να είμαι παρόν στις περισσότερες εξόδους και events του Erasmus, πήγα πολλές εκδρομές στην Πορτογαλία με παρέες που γνώρισα στο Aveiro, και έζησα αξέχαστες εμπειρίες, οπότε δεν έχω κανένα παράπονο, όσο κι αν πιέστηκα λόγω προγράμματος σε κάποιες περιόδους. Γενικά, το προτείνω ανεπιφύλακτα σε όποιον και όποια έχει την περιέργεια να δει πως είναι η ζωή στο εξωτερικό, είναι μια ευκαιρία να βρεις τον εαυτό σου, να ανοίξεις τους ορίζοντές σου και να αναθεωρήσεις τις μελλοντικές σου αποφάσεις ζωής.
